**A Hajdúszoboszlói Gyermeksziget Bölcsőde**

**beszámolója a 2022. évről**

1. **Az intézményi általános feladatellátás értékelése**

A 2022-es gazdasági évben a 90 férőhelyes bölcsőde 233 napot tartott nyitva.

A 2022. évre jóváhagyott költségvetés az alapvető feladatok ellátásához elegendő fedezetet biztosított, szem előtt tartva a 15/1998. NM. rendeletben szabályozott – bölcsődékre vonatkozó – működési és szakmai követelményeket. A jelen gazdasági helyzethez igazodva különösen odafigyeltünk a takarékos gazdálkodásra.

**1. Gyermeklétszám alakulása**

Bölcsődénk 7 gyermekcsoportban 90 kisgyermek ellátást végzi. Csoportjaink 12-14 fővel működnek az életkorok figyelembevételével. Csak abban az esetben tölthető fel egy csoport 14 főre, amennyiben minden gyermek betöltötte a 2. életévét, illetve a csoportszobák kellő nagyságúak, mert egy gyermekre 3 m2-nek kell jutnia. Az alapterület miatt három csoportunk tud 14 fővel működni, négy pedig 12 fővel, így viszont gyakran van szükség a csoportszobák cseréjére az új nevelési évben, pedig a szakma előírása szerint az személy- és helyállandóság kiemelt jelentőségű a bölcsődei élet során. Szerencsére a gyerekeknek általában könnyen alkalmazkodnak a csoportszoba változásához, örömmel fedezik fel és veszik birtokba az új helyszínt.

Kiemelt figyelmet fordítunk a jelzőrendszer valamelyik tagjának javaslatára felvett gyermekeinkre, a családsegítőkkel, esetmenedzserekkel, védőnőkkel ezekben az esetekben igyekszünk szorosabb kapcsolatot tartani.

A bölcsődébe jelentkezők száma továbbra is évről évre egyre nő. Ősszel az óvodába távozott gyermekek helyére új gyermekek érkeztek, januárban már csak azokat tudtuk felvenni, akik május elejéig jelezték felvételi szándékukat. Február első hetében már teljes feltöltöttséggel működtünk, és jelenleg is többen várnak felvételre.

Beszoktatási tervünket nyáron különösen nehéz volt elkészíteni, mert nagy volt az érdeklődés, így továbbra is szigorúan vettük a munkáltatói igazolások meglétét. Arra is felkészültünk, hogy januártól esetleg már indulhat az új bölcsőde, de sajnos ez nem történt meg.

Az új nevelési évre már most olyan sokan adták le jelentkezési igényüket, hogy várhatóan az új tagintézmény indulása sem oldja meg maximálisan a helyhiányt a városban. A pályázat 2019-ben lett beadva, az azóta eltelt 4 évben ugrásszerűen nő az érdeklődés és az igény a bölcsődei férőhelyek iránt. Várólistánkon jelenleg is vannak gyerekek és folyamatosan érkeznek a megkeresések, érdeklődések, jelentkezési lapok. A környékbeli településekről is érdeklődének, amire a jogszabály lehetőséget is ad, de amíg a városban élők igényeit nem tudjuk teljesíteni, addig máshonnan érkezőket nem fogadunk.

**2. Személyi feltételek**

2022. évben a bölcsődei gondozás-nevelés **személyi feltételei** biztosítottak voltak.

Engedélyezett létszám: 31 főfoglalkozású dolgozó.

Bölcsődei ellátás szakfeladaton 26 fő, élelmezés szakfeladaton 5 fő.

|  |  |  |
| --- | --- | --- |
| **Szakfeladat** | **Beosztás** | **Létszám** |
| ellátás szakfeladat 26 fő | intézményvezető | 1 fő |
| gondozási csoportvezető | 1 fő |
| kisgyermeknevelő | 16 fő |
| bölcsődei dajka | 6 fő |
| ügyintéző-adminisztrátor | 1 fő |
| karbantartó-udvaros | 1fő |
| élelmezés szakfeladat 5 fő | élelmezésvezető | 1 fő |
| szakács | 1 fő |
| kézilány | 3 fő |
|  | **Összesen** | **31 fő** |

A 2022-as évben is volt személyi változás bölcsődénkben.

Kisgyermeknevelőink közül két fő van otthon saját gyermek gondozása céljából, helyettesítésüket határozott idejű szerződéssel való foglalkoztatással biztosítjuk.

Szakácsunk ismét lecserélődött. Sajnos úgy tűnik, akinek nincs közétkeztetési tapasztalata, annak nagyon nehéz a szigorú rendeleti feltételeket betartani, a bölcsődés korosztály sajátosságainak megfelelni. Mivel csak egy szakács álláshelyünk van, így a helyettesítés jelenleg nem szakképzett, bár gyakorlott kézilány segítségével történik, ám tartós távollét esetén (táppénz, szabadság) a helyettesítése nem megoldott.

2022-ben közfoglalkoztatott dolgozó nem volt nálunk, nem sikerült megfelelő személyt találni, 2023-ban pedig már nem kaptunk.

Évek óta foglalkoztatunk nyári diákmunka keretében középiskolás vagy egyetemista hallgatókat. Július hónapban 6 fő diákmunkás volt nálunk, akik komoly segítséget nyújtottak a kisgyermeknevelőknek a gyermekek felügyeletében, illetve a folyamatos játékmosásban, fertőtlenítésben, különösen a társ-kisgyermeknevelők távolléte esetén. A diákmunkások komolyan vették a feladataikat, nagy odafigyeléssel, gondossággal fordultak a gyermekek felé, jól együtt tudtak működni a bölcsőde munkatársaival. Fiú diákmunkásunk nagy segítség volt az egyik átadó öltözőszekrényeinek felújításában. A programmal minden évben nagyon pozitív tapasztalataink vannak, többen évek óta járnak vissza hozzánk.

A szabadságolás, továbbképzés és betegség miatti távolléteket belső helyettesítéssel, munkaerő-átcsoportosítással oldottuk meg.

Három dolgozónk kapta meg diplomáját idén januárban, így jelenleg már 10 fő kisgyermeknevelőnek van főiskolai diplomája. Nagyon büszke vagyok erre, mert 2015-ben még csak egy főnek volt.

Ez a finanszírozás szempontjából is előnyös, hiszen magasabb a BA végzettségű kisgyermeknevelők után lehívható fajlagos támogatási összeg, mint a középfokú végzettségű kisgyermeknevelők után kapott.

Dolgozóink szakmai továbbképzéseken bővítették ismereteiket a továbbképzési ütemterv szerint. A négy éves továbbképzési időszak júliusban zárult le, mindenki teljesítette a számára előírt pontokat. Az új időszakra új továbbképzési tervet készítettünk, és ennek megfelelően biztosítjuk a dolgozóknak a tanulási lehetőséget, mely a szakmai fejlődéshez szükséges.

Bölcsődei dajkáink közül mindenki elvégezte a 15/1998. NM rendeletben előírt bölcsődei dajka tanfolyamot.

A konyhai dolgozók szervezett higiéniai oktatása ez évben is megtörtént.

# 3. Tárgyi feltételek

A bölcsőde megfelelő tárgyi feltételekkel rendelkezik, 2012-re bővült és újult meg pályázati forrásból. Intézményünk tágas, napfényes, barátságos, de az épületben és a játszókertben is mindig akadnak felújításra vagy fejlesztésre váró területek, hiszen aktív igénybevételnek van kitéve.

A hátsó játszókertünk megújult 2019-ben, bár az aktív igénybevétel miatt szükséges a további fejlesztés. A járdarész kiszélesítésére van szükség, hogy a kismotorokkal, bébitaxikkal a gyermekek elférjenek egymás mellett, ne a füves részen kelljen azokat használni.

Az elfogadásra kerül **udvari gyermekmosdó** megépítése (mely sajnos először a pandémia, majd a háború és az energia árak drasztikus emelkedése miatt halasztásra került) tovább segítené a minőségi szakmai munka biztosítását. Nagyon szeretnénk, ha ez megvalósulna, mert a szobatisztaság kialakulása és ennek segítése a bölcsődés korosztály egyik fő érési, fejlődési pontja, melyhez a tárgyi feltétel az udvaron jelenleg nem megfelelően biztosított.

Sajnos az első **udvarrész** továbbra sem megfelelő, kikopott a fű, minden csupa por vagy sár, a járdaszegélyek és a homokozók mellett megsüllyedt a föld, és azok botlásveszélyt jelentenek. A lépcsősor az oda vezető lejtős, hosszú járdaszakasz miatt veszélyes, mert a motorozó gyermekek nagyon felgyorsulnak, van, hogy a legnagyobb odafigyelés, védelem ellenére sem tudnak időben megállni, és legurulnak a lépcsőn. Nagyon jó lenne az udvar egy részének műfűvel való borítása, mely eső után is lehetővé tenné az udvar használatát a gyermekek részére. Ezeknek a kialakítása a jövő feladata.

Május végétől a bölcsőde konyhája pályázati forrásból felújításra került. Rozsdamentes acél bútorok és új, modern légtechnika került beépítésre, középen egy főzőszigetet alakítottak ki, és egy kis helyiség is kiépítésre került, mely a tálalókocsik tárolására szolgál. Az új konyha kialakítása lehetővé teszi majd az új tagintézmény gyermekeinek ellátását is.

A konyhafelújítás ideje alatt több csoportunk a szomszédos óvoda épületébe költözött, így tudtuk biztosítani a biztonságos kisgyermekellátást.

Ez idő alatt az egyik csoportszobánk padlójának cseréje, festése és az egyik átadó régi öltözőszekrényeinek felújítása is megtörtént, valamint a mosodarész festését is sikerült megvalósítani. Karbantartási keretünk évek óta nem fedezi még egy-egy gondozási egység festését sem, így minden évben máshonnan kell ide forrást átcsoportosítani.

A parkolóhely hiánya továbbra is komoly problémát jelent, a szülők a reggeli és délutáni órákban olyan nagy számban érkeznek, amihez kevés a felfestett 5 parkolóhely, a szülők továbbra is rendszeresen parkolnak a garázsok elé (még akkor is, ha lenne az utcán hely).

Alapítványunk csoportszobai játékok, mesekönyvek beszerzésével támogatta intézményünket.

**4. Programjaink az év során**

2022-ben bölcsődénk a 70. születésnapját ünnepelte, amiről egész éven át tartó programokkal emlékeztünk meg.

Az új tagbölcsőde alapkőletételére márciusban került sor egy kis ünnepség keretében, az épület azóta már áll, hamarosan kezdetét veszi a műszaki átadás majd az engedélyeztetési eljárások. Nagyon várjuk, hogy már ott is tudjuk fogadni a gyerekeket.

Májusban retro kiállítást rendeztünk az aulában, régi játékokat, eszközöket, könyveket, ruhákat mutattunk be. A kiállítást Alpolgármester Asszony javaslatára a Művelődési Központban is meg lehetett tekinteni.

Szakmai délutánunkra a megye bölcsődéiből érkeztek kollégák, hogy meghallgassák Papné Gyöngyösi Katalin és Nagy Béláné bölcsődei szaktanácsadók előadásait.

Nyílt hetet tartottunk a leendő bölcsődéseknek, ahol a családok betekintést nyerhettek a bölcsőde hétköznapjaiba, ismerkedhettek a kisgyermeknevelőkkel, bölcsődei dolgozókkal és bejárhatták az épületet, lehetett szabadon játszani, kézműveskedni, énekelni, mondókázni.

A Gyermekhéten bölcsődéseink közelebbről megtekinthettek egy mentő és egy tűzoltó autót. Vendégül láttunk két kisgidát és egy ékszerteknőst is.

Gyermeknapunkon ugrálóvár, fagyi, csillámtetkó, arcfestés, gyurmapékség és Bigyóka bohóc várta a gyermekeket.

Alapítványunk tavasszal nagysikerű bált szervezett a szülőknek, decemberben pedig nyugdíjas dolgozóinkat vendégeltük meg egy kellemes délutáni találkozó keretében.

Programjainkkal méltó módon adóztunk a múlt emlékeinek és örömmel tekintünk a jövőbe is.

Úgy érezzük, hogy a megfelelő szakmai munkához, a működtetéshez minden segítséget megkapunk, így a szakmai színvonalat fent tudjuk tartani, illetve lépésről lépésre javítani is tudjuk a bölcsőde tárgyi feltételeit. Ebben nagy segítségünkre van a fenntartó, melynek itt is megköszönjük hozzájárulását, támogatását, illetve a Babavár Bölcsődei Alapítvány.

1. **Az intézmény gazdálkodásának értékelése**

# Bevételek teljesítése

Az **ellátottak étkezési térítési díj bevétele** az eredeti előirányzathoz viszonyítva kismértékű elmaradást mutat, 85,9 %-os, mivel a tervezettnél kevesebb térítési díjat fizető gyermek volt.

Az alkalmazottak étkezési díjbevétele ezzel szemben közel duplájára emelkedett, az eredeti előirányzathoz képest 192 %-os volt.

Saját bevételünk teljesítése összességében 94 %-os volt.

# Kiadások alakulása

# Személyi juttatások

A személyi juttatások tervezése nem egyszerű feladat, mert intézményünkben az általános közalkalmazotti bértábla mellett a pedagógus bértábla is használatos a főiskolai végzettséggel rendelkező kisgyermeknevelők részére, valamint több szociális területen életben lévő pótléktábla is érinti a dolgozókat (kisgyermeknevelőknek járó bölcsődei pótlék, bölcsődei dajkáknak járó bölcsődei pótlék, összevont ágazati pótlék és a pedagógus életpálya alá tartozók pótlékai).

Az év közben keletkező bérmegtakarítást teljesítményarányos jutalmazásra, helyettesítő kisgyermeknevelő alkalmazására, valamint többletfeladatok elvégzésének finanszírozására használtuk fel. Teljesítésünk 97,61 %. 2022. évben munkatársaink 50 alkalommal voltak betegszabadságon, illetve 29 alkalommal táppénzen.

Az előirányzat emelkedett előző évhez képest egyrészt a személyi juttatások emelkedése, másrészt a nyári diákmunka átlaglétszám emelő hatása miatti rehabilitációs hozzájárulás növekedés miatt. Teljesítés: 97 %

Dologi kiadásaink előirányzata emelkedett a konyhai bojlerek és radiátorok felújítása, valamint a bölcsődei rendezvények támogatása miatt. Emellett pedig a felhalmozási kiadásokra történő átcsoportosítás miatt is módosult az előirányzat. A teljesítés nagyobb fokú, mint előző évben, mivel a megemelkedett közüzemi díjak miatt szinte 100 %-os volt az előirányzat kihasználtság (96,1%).

Tárgyévben a működést segítő tárgyi eszközöket szereztünk be, többek között fektetőágyakat, fali hősugárzókat, fürdőszobai szekrényt, kültéri gyerekjátékokat.

A felújítás keretében az egyik bölcsődei csoportszoba aljzatbetonozása, újraburkolása történt meg.

**Összegzés:** 2022. évben nemcsak a megemelkedett közüzemi díjakkal, de a magasabb élelmiszer díjakkal is szembesülnünk kellett.

Az épületben a kötelező, jogszabály által előírt vizsgálatokat, ellenőrzéseket, karbantartási feladatokat minden esetben elvégeztettük.

Védőruhát és munkaruhát a jogszabályban és az SZMSZ-nek megfelelően biztosítottuk dolgozóink számára.

Központi keretből a bölcsőde konyhájába új radiátorok és két vízmelegítő került beszerzésre.

1. **A bölcsődei ellátás szakmai tartalma**

Szakmai munkánkat a május végétől szeptember végéig tartó konyhafelújítási munkák befolyásolták. Két hónapig három csoportunk ideiglenes telephelyen működött a szomszédos óvodában, főzni az óvodakonyhán tudtunk. Ezek a hetek komoly többletfeladatot róttak a kollégáinkra.

Bár tárgyi feltételeinket 2022-ben a takarékos gazdálkodás eredményeként megmaradt pénzmaradványból némiképp tudtuk fejleszteni, **nagyon várjuk, hogy a megtervezett és elfogadásra került udvari gyermekmosdó megépüljön, valamint az első udvar is felújításra kerüljön.**

**A parkolási probléma** továbbra is fent áll, a szülők gyakran most is a garázsokhoz parkolnak (többen akkor is, ha lenne hely a kialakított parkolókban), így a konfliktus továbbra sem oldódott meg a tulajdonosokkal. Kollégáink is csak az utca végén tudnak megállni. Jó lenne egy hosszú távú, minden félnek elfogadható megoldás erre.

Bölcsődénk 2022-ben a törvényi és szakmai szabályoknak megfelelően működött.

Büszke vagyok kollégáimra, akik biztosítják a változások, nehézségek ellenére is a kimagasló szakmai munkát.

A bölcsőde működése nem lenne biztosítható a fenntartó támogatása nélkül. Köszönöm az önkormányzat, a Képviselő-testület, a Bizottság és a szakiroda segítségét, együttműködését.

A 2023-as év sok kihívást és változást tartogat számunkra (új tagintézmény megnyitása, új dolgozók érkezése), de örömmel és izgalommal várjuk az új feladatokat.

Hajdúszoboszló, 2023. május 7.

Szoboszlainé Zabos Petra

intézményvezető